Pal ar pennad-mañ eo klask sklaeraat an darempred etre "Feiz" ha  "Breizh". Hollbouezus eo ar gudenn-se evit ur brezhon katolik. Ar re  n'int ket katolik ha marteze, ha pa vefent andoueidi zoken, a c'hello  diouzh o zu gounit ur meizadur reishoc'h eus kudennoù an emouestlidi  gristen war dachenn ar stourm broadel. Deurus e vo dezho ivez ar  pennad-mañ, a gredomp, ma klaskont kompren petra a c'hell broudañ ar  Gristenion o deus gouestlet hag a ouestl  c'hoazh ar pep gwellañ eus o  buhez d'ar pezh a vez anvet "Breizh" hervez ur ster broadel. O  emouestladennoù en em led war dachennoù liesseurt, peurgetket ar  sevenadurezh hag ar politikerezh. War begeit e lak eta an emouestlidi-  se ul liamm etre o oberiantiz hag o buhez a feiz ? N'eus tu ebet,  moarvat, d'ober enklask war ar poent-mañ. Met anat a-walc'h e seblant  ez eus bet hag ez eus bepred katoliked a zo bet gwanaet o feiz diwar  en em ouestlañ da Vreizh. Ar pezh a zo  diarvaroc'h, avat, eo ez eus  bet hag ez eus katoliked a dro kein da Vreizh en abeg d'o feiz. Ar  pezh a zo ken diarvar all eo ez eus bet hag ez eus katoliked, hag en o  mesk beleion, ha na c'hinont ket da zerc'hel war an hevelep tro d'o  c'hristenelezh ha d'o breizhadelezh. Met pa gav deomp ez eus, d'hor  meno, ul liamm etre an div dachenn - tachenn Feiz ha tachenn Breizh -,  e vefe moarvat meur a hini lakaet en entremar ma rankfe displegañ  penaos.